|  |  |
| --- | --- |
|  |  Καλλιθέα 27/03/2025  |
| ΔιεύθυνσηΤηλ.Email | : Φορνέζη 2, ΤΚ 17675 Καλλιθέα: 210-9530910, 917 : i.kallithea.allazei@gmail.com | **Π ρ ο ς :**Τον Πρόεδρο του Δημοτικού Συμβουλίου Καλλιθέας(για την Ειδική Συνεδρίαση Λογοδοσίας της Δημοτικής Αρχής) |

**Θέμα: Τι γίνεται με την ανακύκλωση στην πόλη μας;**

Αγαπητοί συνάδελφοι,

Πριν λίγες ημέρες γιορτάσαμε την Παγκόσμια Ημέρα Ανακύκλωσης και ήταν μια αφορμή για να σκεφτούμε ξανά τις προσπάθειες που γίνονται για την ανακύκλωση στην Καλλιθέα.

Η πόλη μας είχε μπει πολύ δυναμικά στη ανακύκλωση τα προηγούμενα χρόνια με πολλά νέα συστήματα όπως καφέ κάδους, υπόγειους κάδους, υπόγειους καφέ κάδους, σπιτάκια ανακύκλωσης σε όλη την πόλη και σύντομα στα σχολεία, ανακύκλωση ρούχων, γυαλιού καθώς και φεστιβάλ ανακύκλωσης και άλλα.

Είχε, επίσης, εξασφαλιστεί χρηματοδότηση και είχε ολοκληρωθεί ο διαγωνισμός για την καθολική εφαρμογή στην πόλη συστημάτων υπόγειων κάδων αλλά και τμηματική εφαρμογή υπόγειων καφέ κάδων (1ος δήμος σε όλη τη χώρα).

Από την ανάληψη της νέας διοίκηση και έπειτα (εδώ και 16 μήνες) παρατηρούμε πως ακυρώνεται η πρόοδος των περασμένων ετών. Εγκαταλείπονται ή ξηλώνονται όλα τα συστήματα που τοποθετήσαμε τα προηγούμενα χρόνια χωρίς να υπάρχει προγραμματισμός για σύγχρονη προσέγγιση στον τομέα της ανακύκλωσης.

Εγκαταλείφθηκε το Φεστιβάλ Ανακύκλωσης, απαξιώθηκε η συμμετοχή των σχολείων στο πρόγραμμα “GREEN CITY” της περιφέρειας και γενικότερα η ανακύκλωση δεν είναι πια στις προτεραιότητες. Εγκαταλείφθηκε επίσης η δράση ενημέρωσης για την ανακύκλωση οργανικών που είχε σχεδιαστεί χωρίς να αντικατασταθεί.

Η στασιμότητα και η οπισθοδρόμηση αυτή θα φανεί γρήγορα και στην τσέπη όλων μας, καταρχάς μέσω επιπλέον αυξήσεων στα δημοτικά τέλη αφού λιγότερη ανακύκλωση σημαίνει περισσότερα κόστη για τον τομέα καθαριότητας αλλά και στην εικόνα των δρόμων της πόλης μας, η οποία επιβαρύνεται με περισσότερα σκουπίδια και ανάγκη για περισσότερους κάδους.

Ποιο είναι ο προγραμματισμός για την τοποθέτηση καφέ κάδων;

Ποιος είναι ο προγραμματισμός για τη σύνδεση των σπιτιών ανακύκλωσης που υπάρχουν εδώ και ενάμιση περίπου χρόνο στην πόλη;

Ποια είναι η εξέλιξη στα έργα των υπόγειων κάδων (καφέ και μη);

Πότε επιτέλους θα καταθέσετε το δικό σας Τοπικό Σχέδιο Διαχείρισης Απορριμμάτων;

Τι συμβαίνει με το φεστιβάλ ανακύκλωσης και πόσα σχολεία έχουν συμμετάσχει στο πρόγραμμα “GREEN CITY”?

Πότε θα οργανώσετε δράσεις ενημέρωσης για την ανακύκλωση;

 Ο Δημοτικός Σύμβουλος της Δημοτικής Παράταξης

 «Η ΚΑΛΛΙΘΕΑ ΑΛΛΑΖΕΙ – ΔΗΜΗΤΡΗΣ ΚΑΡΝΑΒΟΣ»

 Αρμόδιος για θέματα Περιβάλλοντος

 ΚΥΡΙΑΚΟΠΟΥΛΟΣ ΓΙΩΡΓΟΣ